ཤི་ཡང་སྐྱིད་རྒྱུ་དཀའ་མོ་ཡིན།།དད་ཟས་དཀོར་ཟས་མ་ཟོས་ཤིང།།དམ་ཚིག་སྡོམ་པ་ཚུལ་བཞིན་བསྲུངས།།ཐོས་བསམ་སྒོམ་པ་བྱས་ཡོད་ན།།ནམ་ཞིག་ཤི་ཡང་སྐྱིད་པ་ཡིན།།ང་ནི་དེ་འདྲ་ཅུང་ཟད་ཀྱང།།སེམས་ལ་འཛིན་རྒྱུ་མི་འདུག་པས།།ཕུང་པོ་རྒས་རུང་གསོན་ན་དགའ།།ཞག་གཅིག་ཡིན་ཀྱང་བསྡད་ན་སྙམ།།བྱས་པས་གཞོན་ནུ་བློ་འགྱུར་ཏེ།།བདེན་ནོ་བདེན་ནོ་རྒད་པོ་བདེན།།མིག་གིས་མངོན་སུམ་མཐོང་བ་དང།།ཁྱོད་ཀྱི་བཤད་པ་ངོ་འཕྲོད་པས།།དམར་ཁྲིད་སེམས་ལ་འབབ་པ་བྱུང།།རྒས་པའི་སྡུག་བསྔལ་ཡ་རེ་ང།།རྒན་པོ་གོ་མཐོང་རིག་གསུམ་ཆེ།།འཇིགས་པ་དེ་འདྲ་མི་འབྱུང་བའི།།ཐབས་ཤིག་ཡོད་ན་དྲང་པོར་ཤོད།།བྱས་པས་རྒན་པོ་འཛུམ་བཞིན་དུ།།དེ་ཡི་ཐབས་ཡོད་ལས་ཀྱང་སླ།།བྱེད་ཀྱང་ཕལ་ཆེར་མི་དགོས་མོད།།སྐྱེས་ཚད་ཐམས་ཅད་འཆི་ན་ཡང།།རྒས་ནས་འཆི་བ་ཉུང་ཤས་ཡིན།།དགོས་རྒྱུ་མི་འཆིའི་ཐབས་དགོས་ཀྱང།།དེ་ནི་གང་དུ་སོང་ཡང་མེད།།སྔོན་བྱོན་སངས་རྒྱས་བྱང་སེམས་དང།།སྐྱེས་ཆེན་རྒྱལ་བློན་ཐམས་ཅད་འདས།།ད་ལྟ་བཞུགས་པ་ཀུན་ཀྱང་འདའ།།ཁྱོད་རང་གཅིག་པུར་གང་ནས་སྡོད།།དེ་བས་ཆོས་ཤིག་བྱེད་ནུས་ན།།རྒས་པསལུས་པོ་རྒུད་ན་ཡང།།སེམས་ལ་དགའ་སྤྲོའི་གདེང་ཞིག་ཡོད།།འཆི་བ་ཐོག་ཏུ་བབས་ན་ཡང།།བུ་ཆུང་ཕ་ཁྱིམ་འགྲོ་བ་འདྲ།།ཐབས་ཀྱི་ཡང་རྩེ་འདི་ལས་ལྷག།སངས་རྒྱས་ལ་ཡང་གསུང་དུ་མེད།།མི་རྒན་ང་ཡི་སྙིང་གཏམ་ཡིན།།འོན་ཀྱང་ངས་བཤད་ཁ་ན་མེད།།རང་དོན་རང་གིས་བསམ་བློ་ཐོངས།།བྱས་པས་གཞོན་ནུས་ལེགས་སོ་ལེགས།།འོན་ཀྱང་གཉེན་གྱི་ལས་དོན་དང།།ཁང་གཞི་ནོམ་པའི་གཏོང་ལེན་སོགས།།བྱ་བ་ལས་དོན་འཕྲོ་མང་བས།།ལོ་འགར་ཁོམ་པ་མི་འདུག་ཀྱང།།དེ་རྗེས་ངེས་པར་ཆོས་ཤིག་བྱེད།།དེ་དུས་ངེད་གཉིས་འཕྲད་དགོས་ཟེར།།རྒན་པོ་ཤིན་ཏུ་མ་མགུ་བར།།ཁྱོད་ཀྱི་བསམ་དོན་སྟོངས་པ་ཡིན།།ལོ་འགའི་འཕྲོ་ནས་བྱེད་སྙམ་པ།།ང་ལའང་སྔ་མོ་ཞིག་ནས་ཡོད།།ལས་འཕྲོ་མི་རྒན་ཁ་སྤུ་བཞིན།།བཅད་ཀྱིན་བཅད་ཀྱིན་ཇེ་མང་ཡིན།།ལོ་འགའ་ལོ་འགའ་མ་ཚར་བའི།།ངང་ལ་མི་ཚེ་ཚར་ནས་ཐལ།།ཕྱི་བཤོལ་འདི་ཡིས་ཐམས་ཅད་བསླུས།།ཁྱོད་ལ་ཆོས་ཀྱི་རེ་བ་མེད།།དོན་མེད་ཁ་བཤད་ཉི་མ་འཕུལ།།དེ་བས་ཁྱེད་རང་ཡུལ་དུ་སོང།།རྒན་པོ་མ་ཎི་འདོན་དུ་ཆུག།བྱས་པས་གཞོན་ནུ་ཧ་ལས་ཏེ།།རྒན་པོ་རྟོག་དཔྱོད་མིགཏོང་བར།།དེ་འདྲ་ཟེར་ལུགས་གང་ན་ཡོད།།བྱ་བ་ལས་དོན་འདི་ཙམ་ཞིག།བསྐྱུར་ནས་འཇོག་ལུགས་ཇི་ལྟར་ཡོད།།བྱས་པས་རྒད་པོས་ཨ་ཧ་ཧ།།ང་ལ་དེ་སྐད་བྱས་ཆོག་སྟེ།།ལྷོ་ཕྱོགས་འདི་ན་བྱ་བའི་འཕྲོ།།ཨེ་འགྲུབ་རྟོག་དཔྱོད་མི་གཏོང་བའི།།རྒན་པོ་བཙན་པོ་མ་ཞིག་ཡོད།།དེ་ལ་གྲོས་ཤིག་ཨེ་ཆུད་ལྟོས།།དེ་ཡིས་ཧབ་རྒྱུག་བྱས་པའི་ཉིན།།རྒན་གཞོན་མཐོ་དམན་ཐམས་ཅད་ཀྱི།།ལས་འཕྲོ་རྩི་སྐུད་བྲེགས་པ་བཞིན།།ཟིང་ངེ་བཞག་ནས་འགྲོ་གིན་སྣང།།དེ་དུས་མི་སྐྱུར་ཐབས་མེད་ཡིན།།གནས་ལུགས་མི་འཆོལ་དབང་མེད་ཡིན།།ནམ་རྐྱང་བསྐྱུར་ནས་འགྲོ་བ་ལ།།ད་ལྟ་བསྐྱུར་ན་དོན་ཡོད་ཡིན།།འོན་ཀྱང་ཕན་པར་སྨྲ་བ་དཀོན།།དེ་བས་དེ་ལ་ཉན་པ་དཀོན།།བྱས་པས་གཞོན་ནུས་ཕྱག་བཙལ་ཏེ།།བླ་མ་དབུ་གདུགས་སྐོར་མཁན་ནས།།དགེ་བཤེས་ཆེ་གཉན་ཚོ་ལ་ཡང།།གདམས་པ་འདི་ལས་ཟབ་མི་འདུག།རྒན་པོའི་ཚུལ་བཟུང་དགེ་བའི་བཤེས།།ཁྱེད་ཀྱིས་ཅི་གསུངས་བཞིན་དུ་བྱེད།།ད་དུང་གདམས་པ་ཐུགས་རྗེས་གཟིགས།།བྱས་པར་རྒན་པོས་འོ་ན་ལེགས།།རྒན་པོས་མ་མྱོང་དགུ་མྱོང་ཡང།།དང་པོར་ཆོས་ཀྱི་རྐངཚུགས་པ།།འདི་ལས་དཀའ་ཞིག་མི་འདུག་པས།།རྒས་ཤིང་འཁོག་ནས་ཡོང་ས་མེད།།བྱེད་ན་གཞོན་པའི་དུས་འདིར་གྱིས།།གཞོན་དུས་རྐང་ཞིག་འཛུག་ཐུབ་ན།།རྒས་ཀྱང་ལག་ལེན་སླ་ཚོད་རེད།།ཆོས་ཀྱི་གནད་ཅིག་གོ་བྱུང་ན།།ཅི་བྱས་ཆོས་སུ་འགྲོ་ཚོད་རེད།།བློ་སྣ་མ་མང་དྲན་ཐོག་རང།།འདི་ནས་ཆོས་ལ་ཆིག་དྲིལ་མཛོད།།རྩ་བ་བཤེས་གཉེན་ཚུལ་བཞིན་བསྟེན།།དམ་ཚིག་སྡོམ་པ་མིག་བཞིན་སྲུངས།།འདི་སྣང་འཁྲི་བ་རྦད་ཀྱིས་ཆོད།།བློ་བཟང་རྒྱལ་བསྟན་སྙིང་པོ་ལ།།ཐོས་བསམ་སྒོམ་གསུམ་གཅིག་ཏུ་དྲིལ།།རྒྱབ་རྟེན་བསགས་སྦྱང་ལ་འབད་ན།།སངས་རྒྱས་ལག་པའི་རྩེ་ན་ཡོད།།ཨ་རེ་དགའ་ལ་ཨ་རེ་སྐྱིད།།བུ་གཅེས་བསམ་པ་འགྲུབ་ནས་ཡོང།།བྱས་པས་གཉིས་ཀ་གྲོས་མཐུན་ཏེ།།དེ་ཡི་ཉིན་མོ་རང་ནས་བཟུང།།ཆོས་བརྒྱད་དྲི་མས་མ་སྦགས་པའི།།དམ་ཆོས་སྒྲུབ་པ་ལྷུར་བླངས་སོ།།དེ་ལྟར་རྒན་གཞོན་འཆར་སྒོ་དང།།ཉམས་ལ་དཔག་པའི་གཏམ་འདི་ཡང།།རང་གཞན་མཐའ་དག་ཉམས་ལེན་ལ།།བློ་ཁ་ཕྱོགས་པའི་རྒྱུར་གྱུར་ཅིག།རང་ལ་ཉམས་མྱོང་མ་མཆིས་ཀྱང།།སེམས་ཅན་མོས་པ་སྣ་ཚོགས་པར།།འདི་འདྲ་ཡིས་ཀྱང་ཕན་སྲིད་སྙམ།།དཀོན་མཆོག་བསྟན་པའི་སྒྲོན་མེས་བྲིས།།